依韻和王景章見寄
作者：蘇舜欽
朝代：宋

paragraphs: 歲律崢嶸臘候深，一天風雪卷愁陰。
故人默默懷交意，逐客栖栖上國心。
千里相望空盼盻，當年下吏阻追尋。
咄嗟謗口聞高誼，披豁羈懷見雅吟。
學道元將禦窮困，浮生何必計升沈。
世間機穽知難避，往者圖書可自箴。
猶得雲山開醉眼，可無俗物撓沖襟。
鵩來閒暇何須怪，鬼見揶揄豈易禁。
楚客留情著香草，啟期傳意入鳴琴。
夫君自上丹霄去，莫忘雲泉寄好音。